**NOLIKUMS**

SASKAŅOJU

Valsts sekretārs

Ingus Alliks

|  |  |
| --- | --- |
| Rīga, 21.02.2024. | Nr. 1/NOL |

|  |
| --- |
| ****Uz Sociālo uzņēmumu komisijas locekļu amatiem izvirzīto biedrību un nodibinājumu kandidātu atlases konkursa nolikums**** |

Izdots saskaņā ar Ministru kabineta

2018. gada 20. februāra noteikumu

 Nr. 101 „Noteikumi par Sociālo

 uzņēmumu komisiju” 4. punktu

# I. Vispārīgie jautājumi

1. Šis nolikums nosaka kārtību, kādā Labklājības ministrija (turpmāk – ministrija) rīko atlases konkursu uz Sociālo uzņēmumu komisijas locekļu amatiem (turpmāk – konkurss), izvērtē konkursam iesniegtos biedrību un nodibinājumu dokumentus un pieteiktos kandidātus un paziņo par konkursa rezultātu.

2. Ministrija konkursa rīkošanā ievēro Ministru kabineta 2018. gada 20. februāra noteikumus Nr. 101 „Noteikumi par Sociālo uzņēmumu komisiju” (turpmāk – noteikumi Nr. 101).

3. Konkursa komisiju izveido ar ministrijas valsts sekretāra rīkojumu, un tās sēdi vada konkursa komisijas priekšsēdētājs. Konkursa komisijas priekšsēdētāja prombūtnes laikā viņa funkcijas pilda konkursa komisijas priekšsēdētāja vietnieks.

4. Konkursa komisija ir lemttiesīga, ja tās sēdē piedalās vismaz trīs konkursa komisijas locekļi. Konkursa komisija pieņem lēmumus ar vienkāršu balsu vairākumu. Ja konkursa komisijas locekļu balsis sadalās vienādi, izšķirošā ir konkursa komisijas priekšsēdētāja balss. Konkursa komisijas loceklis nevar atturēties no lēmuma pieņemšanas.

5. Konkursā izvēlas piecus labākos kandidātus, kurus konkursa komisija virza iecelšanai par Sociālo uzņēmumu komisijas locekļiem, kā arī nosaka trīs rezerves kandidātus, kurus virza iecelšanai par Sociālo uzņēmumu komisijas locekļiem, ja kāds no pieciem konkursa komisijas izvirzītajiem kandidātiem atteiksies vai nevarēs nodrošināt dalību Sociālo uzņēmumu komisijā.

6. Pēc konkursa noslēguma ministrija neatdod biedrībām un nodibinājumiem konkursam iesniegtos iesniegumus.

7. Šo nolikumu publicē ministrijas tīmekļa vietnē [www.lm.gov.lv](http://www.lm.gov.lv).

# II. Konkursa mērķis un uzdevumi

8. Konkursa mērķis ir izvēlēties atbilstošākos kandidātus Sociālo uzņēmumu komisijas locekļu amatiem.

9. Konkursa uzdevumi ir:

9.1. biedrību un nodibinājumu iesniegto dokumentu izvērtēšana;

9.2. kandidātu intervēšana;

9.3. lēmuma pieņemšana par piecu kandidātu virzīšanu iecelšanai par Sociālo uzņēmumu komisijas locekļiem;

9.4. trīs rezerves kandidātu noteikšana.

# III. Biedrību un nodibinājumu iesniegto dokumentu pieņemšana

10.  Ministrija pieņem biedrību un nodibinājumu (turpmāk – iesniedzējs) sagatavotus iesniegumus un tiem pievienotus dokumentus (noteikumu Nr. 101 13. punktā noteiktie dokumenti), tajā skaitā informāciju par iesniedzēju un tā pieteikto kandidātu (turpmāk visi kopā – iesniegums), ievērojot šajā nolikumā noteikto kārtību.

11. Ministrija pieņem brīvā formā vai atbilstoši iesnieguma veidlapai (1. pielikumam) sagatavotu iesniegumu.

12. Ministrija pieņem iesniegumus konkursa sludinājumā noteiktajā termiņā. Iesniegumu, ko ministrijā saņem pēc konkursa sludinājumā norādītā termiņa beigām, konkursa komisija neizskata un nosūta atpakaļ iesniedzējam.

13. Ministrija pieņem iesniegumu, ja tas ir noformēts atbilstoši normatīvajiem aktiem par elektronisko dokumentu noformēšanu un ir iesniegts elektroniski, izmantojot konkursa sludinājumā norādīto elektroniskā pasta adresi vai ministrijas elektronisko adresi.

14. Nākamajā darbdienā pēc konkursa sludinājumā norādītā termiņa beigām konkursa komisijas sekretārs (turpmāk – sekretārs) noskaidro, cik iesniedzēju pieteikuši dalību konkursā, un nodod konkursa komisijai minēto informāciju kopā ar termiņā iesniegtajiem iesniegumiem.

15. Divu darbdienu laikā pēc pieteikšanās termiņa beigām sekretārs pārbauda:

15.1. vai iesniedzējs ir pieteicis vienu kandidātu iekļaušanai Sociālo uzņēmumu komisijā;

15.2. vai iesniegumam pievienota pilnvara, ja iesniegumu ir parakstījusi iesniedzēja pilnvarotā persona.

16. Ja konkursa sludinājumā noteiktajā termiņā ministrijā ir saņemti mazāk nekā pieci iesniegumi, sekretārs sagatavo protokolu ar konkursa komisijas lēmumu par pieteikšanās termiņa pagarināšanu par 10 darbdienām. Trīs darbdienu laikā pēc minētā lēmuma pieņemšanas sekretārs nodrošina, ka oficiālajā izdevumā “Latvijas Vēstnesis” un ministrijas tīmekļvietnē publicē informāciju par izmaiņām pieteikšanās termiņā.

# IV. Iesniegumu un kandidātu atbilstības vērtēšana un konkursa rezultātu paziņošana

17. Pirms konkursa komisijas sēdes katrs konkursa komisijas loceklis paraksta apliecinājumu (4. pielikums), ka neizpaudīs ierobežotas pieejamības informāciju, kas kļūs zināma konkursa komisijas locekļa pienākumu izpildes laikā, un informēs konkursa komisiju par viņa ieinteresētību konkrēta kandidāta izvēlē.

18. Konkursa komisijas sēdes protokolē sekretārs, un sēdes protokolu paraksta visi klātesošie konkursa komisijas locekļi.

19. Konkursa komisijas sēdes, izņemot interviju daļā, notiek bez konkursa kandidātu klātbūtnes.

20. Konkursa komisijai ir tiesības:

20.1. pieprasīt iesniedzējam trīs darbdienu laikā iesniegt trūkstošo informāciju, ja iesniegumā nav visa nepieciešamā informācija vai iesniegumam nav pievienots kāds no noteikumu Nr.101 13.2., 13.3., 13.4. vai 13.5. apakšpunktā minētajiem dokumentiem;

20.2. pieprasīt no kandidāta papildu informāciju, ja iesniegumā vai tam pievienotajos dokumentos esošā informācija par kandidātu ir nepilnīga vai neskaidra;

20.3. veikt citas darbības atbilstoši šim nolikumam.

21. Konkursa komisijas priekšsēdētājs nodrošina, ka konkursa komisija veic iesniegumu un kandidātu atbilstības vērtēšanu saskaņā ar šo nolikumu.

22. Konkurss notiek divās kārtās.

23. Pirmajā kārtā sekretārs noskaidro, vai iesniegums ir iesniegts konkursa sludinājumā norādītajā termiņā un tam ir pievienoti visi noteikumu Nr. 101 13. punktā minētie dokumenti.

24. Sekretārs pārbauda iesniedzēja atbilstību noteikumu Nr. 101 10. punkta kritērijiem, izņemot 10.4. apakšpunktā paredzēto iesniedzēja kompetenci sociālās uzņēmējdarbības jomā, šādās publiskajās datubāzēs:

24.1.  Latvijas Republikas Uzņēmumu reģistra Biedrību un nodibinājumu reģistrā – atbilstību noteikumu Nr.101 10.1. un 10.2. apakšpunktam;

24.2. Valsts ieņēmumu dienesta (turpmāk – VID) Nodokļu parādnieku datubāzē – atbilstību noteikumu Nr. 101 10.3. apakšpunktam. Pārbaudei izmanto ziņas par VID administrētajiem nodokļiem (tai skaitā valsts sociālās apdrošināšanas obligātajām iemaksām), kas ievietotas VID Nodokļu parādnieku datubāzē pēdējās datu aktualizācijas datumā.

25. Sekretārs pēc dzīvesgaitas apraksta un motivācijas vēstules pārbauda kandidāta atbilstību noteikumu Nr. 101 11. punkta kritērijiem, izņemot 11.3. apakšpunktā noteikto kandidāta kompetenci sociālās uzņēmējdarbības jautājumos.

26. Pēc iesniegumu pārbaudes sekretārs aizpilda iesniegumu izvērtēšanas lapu (2. pielikums) un iesniedz to konkursa komisijai izvērtēšanai un lēmuma pieņemšanai par iesniedzēju pieteikto kandidātu virzīšanu konkursa otrajai kārtai.

27. Iesniegumu izvērtēšanas lapā katrs konkursa komisijas loceklis pārbauda iesniedzēja un kandidāta atbilstības novērtējumu. Konkursa komisijas loceklis ir tiesīgs ierosināt mainīt iesniegumu izvērtēšanas lapā sākotnējo atbilstības novērtējumu iesniedzējam vai kandidātam. Par atbalstītu uzskatāms tāds konkursa komisijas locekļa priekšlikums, par kuru klātesošie konkursa komisijas locekļi nobalso ar vienkāršu balsu vairākumu.

28. 10 darbdienu laikā pēc konkursa sludinājumā noteiktā termiņa beigām konkursa komisija pieņem šādus lēmumus:

28.1. izslēgt kandidātu no dalības konkursā, ja iesniedzējs neatbilst kādam no noteikumu Nr. 101 10.1., 10.2. vai 10.3. apakšpunktā noteiktajiem kritērijiem vai kandidāts neatbilst noteikumu Nr. 101 11.1. vai 11.2. apakšpunktā noteiktajam kritērijam;

28.2. apstiprināt sarakstu ar konkursa otrajai kārtai izvirzāmiem kandidātiem.

29. Sekretārs trīs darbdienu laikā pēc konkursa komisijas lēmuma pieņemšanas elektroniski informē iesniedzējus par konkursa pirmās kārtas rezultātiem, izmantojot iesniegumos norādītās elektroniskās adreses vai elektroniskā pasta adreses.

30. Konkursa otrajā kārtā ministrija rīko intervijas ar pieteiktajiem kandidātiem. Intervijas var notikt klātienē vai tiešsaistē.

31.  Intervijas norises datumu, laiku un vietu nosaka konkursa komisijas priekšsēdētājs.

32. Sekretārs izmanto tālruni, elektronisko pastu vai citus sakaru līdzekļus, lai uzaicinātu ierasties uz interviju kandidātus, kuri izturēja konkursa pirmo kārtu. Uz interviju uzaicinātajam kandidātam paziņo intervijas datumu, laiku, ministrijas adresi un telpu, ja intervija plānota klātienē, vai tiešsaistes adresi, ja intervija plānota videokonferences veidā.

33.  Pirms intervijas sekretārs sagatavo kandidāta vērtēšanas lapu (3. pielikums) un nodrošina tās viena eksemplāra izsniegšanu katram konkursa komisijas loceklim.

34. Konkursa otrajā kārtā vērtēšana notiek pēc šādiem kritērijiem un novērtējuma:

34.1. biedrības vai nodibinājuma darbības nozīmīgums un sasniegumi (maksimālais punktu skaits – 4);

34.2. kandidāta administratīvā spēja (maksimālais punktu skaits – 2);

34.3. kandidāta pieredze biedrību vai nodibinājumu aktivitātēs (maksimālais punktu skaits – 3);

34.4. kandidāta pieredze sociālās uzņēmējdarbības jomā (maksimālais punktu skaits – 5);

34.5. kandidāta motivācija darboties Sociālo uzņēmumu komisijā un izpratne par sociālo uzņēmējdarbību (maksimālais punktu skaits – 3);

34.6. kandidāta komunikācijas prasmes un spēja argumentēt (maksimālais punktu skaits – 3).

35. Intervijas laikā konkursa komisijas locekļi uzdod jautājumus, lai noskaidrotu kandidāta izpratni un pieredzi sociālās uzņēmējdarbības jomā, piemērotību darbam Sociālo uzņēmumu komisijā un iespējamo devumu.

36. Konkursa komisijas loceklis par katru kandidātu aizpilda kandidāta vērtēšanas lapu, kuru paraksta un iesniedz sekretāram rezultātu apkopošanai.

37. Sekretārs apkopo kandidāta vērtēšanas lapās norādītos vērtējumus par kandidātiem, katram kandidātam aprēķina kopējo novērtējumu punktos un iegūtos rezultātus iesniedz konkursa komisijai lēmuma pieņemšanai.

38. Par konkursa uzvarētājiem konkursa komisija atzīst tos kandidātus, kuri konkursa otrajā kārtā ir ieguvuši lielāko punktu skaitu un iegūtais punktu skaits nav mazāks par pusi no maksimāli iespējamā punktu skaita.

39. Ja diviem vai vairākiem kandidātiem ir vienāds novērtējums, konkursa komisija lēmumu par konkursa uzvarētāju pieņem ar vienkāršu balsu vairākumu. Ja balsu skaits sadalās vienādi (“par” vienādi ar “pret”), izšķirošā ir konkursa komisijas priekšsēdētāja balss.

40.  Konkursa komisija:

40.1. no konkursa uzvarētājiem nosaka piecus labākos kandidātus, kurus virzīt labklājības ministram iecelšanai par Sociālo uzņēmumu komisijas locekļiem;

40.2. izvēlas trīs rezerves kandidātus, kurus virzītu iecelšanai par Sociālo uzņēmumu komisijas locekļiem, ja kāds no pieciem izvirzītajiem amata kandidātiem atteiksies vai nevarēs nodrošināt dalību Sociālo uzņēmumu komisijā, un noraida pārējos kandidātus.

41. Sekretārs trīs darbdienu laikā pēc konkursa otrās kārtas noslēguma:

41.1. elektroniski informē iesniedzējus par konkursa otrās kārtas rezultātiem, izmantojot iesniegumos norādītās elektroniskās adreses vai elektroniskā pasta adreses;

41.2. nodrošina informācijas par konkursa uzvarētājiem publicēšanu ministrijas tīmekļvietnē [www.lm.gov.lv](http://www.lm.gov.lv).

42. Ja konkurss beidzas bez rezultātiem, ministrija divu nedēļu laikā rīko jaunu konkursu. Gala lēmumu par pieciem kandidātiem uz Sociālo uzņēmumu komisijas locekļu amatiem konkursa komisija pieņem pēc atkārtotā konkursa noslēguma.

# V.  Iesniedzēja un kandidāta tiesības un pienākumi

43. Lai saņemtu skaidrojumu par šo nolikumu, iesniedzējs un kandidāts var vērsties pie ministrijas atbildīgās kontaktpersonas, nosūtot jautājumu uz e-pasta adresi: registracija.su@lm.gov.lv vai zvanot pa tālruni 66956596.

44. Uz jautājumiem par iesnieguma sagatavošanas prasībām, kuri nosūtīti uz e-pasta adresi: registracija.su@lm.gov.lv, iesniedzējs saņem atbildi trīs darbdienu laikā pēc to nosūtīšanas, bet ne vēlāk kā piecas darbdienas pirms konkursa sludinājumā noteiktā termiņa beigām.

45. Iesniedzējam ir tiesības atsaukt iesniegumu pirms konkursa sludinājumā noteiktā termiņa pēdējās dienas.

46. Iesniedzējam un kandidātam ir pienākums iepazīties ar šī nolikuma prasībām un ievērot tās, kā arī pēc iecelšanas par Sociālo uzņēmumu komisijas locekli kandidātam ir pienākums noslēgt ar ministriju uzņēmuma līgumu par konkrēta darba veikšanu.

Darba tirgus politikas departamenta

direktors I. Lipskis

Znota, 64331821

beata.znota@lm.gov.lv